Diari Oficial de la Generalitat Valenciana


Sumari del DOGV 2493, del 21-04-1995 (1995/834477)

ORDRE de 10 d'abril de 1995, de la Conselleria d'Administració Pública, per la qual s'aprova la llista de llocs de treball de la Conselleria de Treball i Afers Socials.
------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/10/(1)/dof/vci/html**

### Dades del document

Número de DOGV
:   2493

Data del DOGV
:   21-04-1995

Secció del DOGV
:   DISPOSICIONS GENERALS

Número del document
:   1995/834477


Data del document
:   10-04-1995

Organisme emissor
:   Conselleria d'Administració Pública

Tipus de document
:   Ordre

ORDRE de 10 d'abril de 1995, de la Conselleria d'Administració Pública, per la qual s'aprova la llista de llocs de treball de la Conselleria de Treball i Afers Socials.   
L'Acord de 17 de maig de 1993, del Govern Valencià, va aprovar les llistes de llocs de treball de la Conselleria de Treball i Afers Socials (DOGV núm. 2.032, de 26 de maig de 1993). Aquest acord efectuava l'adaptació de les llistes de llocs de treball a allò establert per la Sentència 99/87, del Tribunal Constitucional, i les lleis 23/1988, de Modificació de la Llei de Mesures per a la Reforma de la Funció Pública, i 6/1990, de 14 de novembre, d'adaptació de la Llei 10/1985, de la Funció Pública Valenciana, aprovades com a conseqüència de la sentència esmentada.  
La Llei 6/1993, de 31 de desembre, de Pressupostos de la Generalitat Valenciana per a l'exercici 1994, estableix en el seu article 46 la supressió de diverses entitats autònomes de caràcter administratiu. Entre aquestes, es va suprimir l'Institut Valencià de Serveis Socials, creat per la Llei 4/1990, de 31 de maig.  
Aquesta supressió va motivar l'aprovació del Decret 40/1994, de 21 de febrer, de Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials.  
Posteriorment, va ser aprovada la Llei 5/1994, de 24 d'octubre, de Modificació Parcial i Urgent del Text Refós de la Llei de la Funció Pública Valenciana. D'entre les novetats que aporta, cal destacar l'obligació d'incloure els mèrits preferents dels llocs de treball en les llistes d'aquests llocs i l'aprovació d'aquestes llistes esdevé competència del conseller d'Administració Pública.  
Igualment, el Decret 245/1991, de 23 de desembre, del Consell de la Generalitat Valenciana, sobre llistes de llocs de treball ha estat parcialment anul·lat per les sentències 1365/1993 i 301/1994, del Tribunal Superior de Justícia de la Comunitat Valenciana, en declarar alguns articles contraris al dret. Aquestes sentències han estat executades mitjançant el Decret 85/1994, de 26 d'abril, del Govern Valencià, pel qual són anul·lats i modificats determinats articles del Decret 245/1991, sobre llistes de llocs de treball.  
Ambdós decrets són els instruments jurídics a través dels quals s'ordena i racionalitza el conjunt de llocs de treball de l'administració de la Generalitat Valenciana i dels organismes autònoms. Esdevé, per tant, lloc de referència obligat, tant per a l'adaptació de les llistes de llocs de treball existents com per a les modificacions diverses que s'hi puguen produir en un futur.  
Cal destacar que en la llista de llocs de treball publicada en aquesta ordre figura el requisit de titulació o, si de cas, el de la professió específica al qual està adscrit el lloc de treball. Igualment hi figuren els requisits referits al coneixement del valencià o d'altres idiomes i, si escau, als permisos de conducció de vehicles.  
Totes aquestes dades de la classificació dels llocs, denominació, característiques essencials (grup, naturalesa, localitat, adscripció orgànica, etc), retribucions i, com abans hem dit, requisits exigits per a la provisió i l'exercici consegüent, hi figuren en la primera part de l'annex que conté la llista de llocs de treball de la Conselleria de Treball i Afers Socials. En la segona part s'indiquen els mèrits preferents d'aquells llocs que en tinguen en la resolució de classificació. Finalment, es publiquen les funcions dels llocs de treball de la Conselleria de Treball i Afers Socials. En primer lloc, les funcions dels llocs singulars i en segon les dels llocs no singularitzats o tipus.  
Així doncs, en aquesta llista de llocs de treball s'inclouen tant les diverses modificacions dutes a terme des de l'anterior publicació (DOGV núm. 2.032, de 26 de maig de 1993), com les altes a conseqüència de la creació dels nous llocs, tenint en compte la constant variació i adaptació de les llistes de llocs, tant per les noves demandes socials, com per les variacions que han experimentat les estructures orgàniques de l'administració del Consell.  
És de destacar que, pel que fa a aquesta última publicació, s'han produït dues variacions a les quals és necessari fer referència en aquesta ordre: el canvi del sistema retributiu de determinats llocs de la Direcció General de Formació i Inserció Professional i la modificació de la naturalesa jurídica i de la forma de provisió de determinats llocs dependents de la Direcció General de Serveis Socials.  
En primer lloc hi ha determinats llocs de treball adscrits a la Direcció General de Formació i Inserció Professional, els quals tenien d'aplicació el sistema retributiu establert per al personal docent. La sentència núm. 1130/94, dictada per la secció segona de la Sala Contenciosa Administrativa del Tribunal Superior de Justícia de la Comunitat Valenciana, declara contraris a dret els actes impugnats en tant que classifiquen els llocs de treball d'«instructor FPO» com a pertanyents al sector docent i se'ls aplicava el sistema retributiu establert per a aquest personal. En execució de l'esmentada sentència els susdits llocs han estat classificats aplicant els criteris utilitzats per al personal que presta els seus serveis en l'administració del Consell i, per tant, és d'aplicació el sistema retributiu previst en l'article 52.2 de la Llei de la Funció Pública Valenciana.  
En segon lloc, amb caràcter general, els llocs de treball adscrits a l'Institut Valencià de Serveis Socials van ser classificats de naturalesa laboral per estar vinculats directament amb la prestació dels serveis socials, i els llocs de direcció dels diversos centres van ser classificats pel sistema de provisió de lliure designació. Pel que fa al sistema de provisió, l'administració va modificar aquest punt i va classificar els esmentats llocs pel sistema de concurs en aplicació dels preceptes modificats pel Decret 85/1994, sobre llistes de llocs de treball. La revisió de la naturalesa jurídica de determinats llocs dels grups A i B adscrits a la Direcció General de Serveis Socials, i també als centres que en depenen, està fonamentat en el caràcter, més tècnic que instrumental, que aquests tenen atribuïts segons les seues funcions, i tot això en virtut de l'article 16.3 de la Llei de la Funció Pública Valenciana i dels criteris establerts en les sentències 14/95 i 50/95 del Tribunal Superior de Justícia de la Comunitat Valenciana en el sentit de no adoptar criteris genèrics indiferenciadors respecte de la classificació dels llocs de naturalesa laboral, atès que la Sentència 99/87 va optar en favor d'un règim estatutari per als serveis públics.  
El Conveni Col·lectiu per al Personal Laboral al Servei de la Generalitat Valenciana, subscrit el 26 d'abril de 1988, en l'article 5.1.C) estableix un complement específic E, equivalent al 10% del sou base per a cadascun dels conceptes que afecten directament el lloc de treball, d'aplicació a aquell personal laboral que per raó del lloc de treball està exposat a festivitat, nocturnitat, perillositat, penositat o toxicitat.  
D'altra banda, l'article 23.3b) de la Llei 30/1984, de 2 d'agost, de Mesures per a la Reforma de la Funció Pública, estableix que en cap cas no podrà assignar-se més d'un complement específic a cada lloc de treball de naturalesa funcionarial.  
Com a conseqüència de l'adaptació de la naturalesa jurídica de determinats llocs de treball dels grups A i B, adscrits a la Direcció General de Serveis Socials i centres que en depenen, al que estableixen els articles 15 i 16 de la Llei de la Funció Pública Valenciana, s'ha suprimit de la classificació dels llocs esmentats el complement específic E, a causa que actualment són de naturalesa funcionarial, sector administració especial i atesa la impossibilitat legal d'assignar-los més d'un complement específic, sense perjudici del reconeixement dels drets subjectius dels actuals ocupants dels esmentats llocs.  
No obstant això, es constata la necessitat de realitzar el règim de torns (festivitat i nocturnitat) en determinats centres d'atenció directa en funció de les característiques pròpies que es deriven de la prestació de serveis. L'acord Generalitat Valenciana-sindicats per al període 1995-1997, sobre les condicions de treball en la funció pública, en el capítol 8è remet al compromís de regular el complement específic E.  
Aquest procés s'ha dut a terme després de la negociació amb els sindicats representatius en l'àmbit de la Generalitat Valenciana, a l'empara d'allò que disposa la Llei 7/1990, de 19 de juliol, sobre negociació col·lectiva i participació en la determinació dels llocs de treball dels empleats públics, i la Llei 8/1980, de 10 de març, de l'Estatut dels Treballadors, modificada per la Llei 11/1994, de 19 de maig. Al mateix temps, la Conselleria d'Economia i Hisenda ha informat favorablement de l'existència de dotació pressupostària dels llocs de treball corresponents a la plantilla de la Conselleria de Treball i Afers Socials, en compliment del que estableixen els articles 19 de la Llei de la Funció Pública Valenciana, i 13 de la Llei de la Generalitat Valenciana 13/1994, de 31 de desembre, de pressupostos de la Generalitat Valenciana per a l'exercici 1995.  
L'article 26 de la Llei 5/1994, de Modificació parcial i urgent del text Refós de la Llei de la Funció Pública Valenciana, estableix com a competència del conseller d'Administració Pública aprovar les plantilles de l'administració del Consell, els seus organismes autònoms i d'altres organismes i institucions que en depenen.  
Per tot això, a la vista del Decret 40/1994, de 21 de febrer, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials, a proposta de la Direcció General de la Funció Pública,  
ORDENE:  
Primer  
Aprovar la llista de llocs de treball de la Conselleria de Treball i Afers Socials que figura en l'annex d'aquesta ordre.  
Segon   
Publicar l'esmentada llista en el Diari Oficial de la Generalitat Valenciana.  
Recursos  
Les persones interessades podran interposar contra aquesta ordre, que posa fi a la via administrativa, després de la comunicació preceptiva a la Conselleria d'Administració Pública, recurs contenciós administratiu davant la corresponent Sala del Tribunal Superior de Justícia de la Comunitat Valenciana, en el termini de dos mesos comptadors a partir del dia de la publicació íntegra en el Diari Oficial de la Generalitat Valenciana, d'acord amb el que estableixen l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 57.2.f) i 58.1 de la Llei de la Jurisdicció Contenciosa Administrativa (disposició addicional onzena de la Llei 30/1992). Tot això sense perjudici que s'utilitze qualsevol altra via que es considere oportuna.  
València, 10 d'abril de 1995  
El conseller d'Administració Pública,  
LUIS BERENGUER FUSTER


Còpia Permalink ELI